b'\n_START_ARTICLE_\nHenrik Gabriel Porthan\n_START_PARAGRAPH_\nHenrik Gabriel Porthan (8. november 1739 Viitasaari \xe2\x80\x93 16. m\xc3\xa4rts 1804 Turu) oli Soome haritlane, keda nimetatakse vahel Soome ajaloo isaks._NEWLINE_Porthan oli Soome keeleteadlase ja piiskopi Daniel Jusleniuse \xc3\xb5pilane. Juslenius oli fennofiil ja selleks sai ka Porthan._NEWLINE_Porthan p\xc3\xbchendas kogu oma elu teaduslikule t\xc3\xb6\xc3\xb6le. 1754. aastal kaitses Turu Akadeemias magistrit\xc3\xb6\xc3\xb6. \xc3\x9csna pea p\xc3\xa4rast seda asus ta akadeemia juures t\xc3\xb6\xc3\xb6le (algul dotsendina, siis t\xc3\xb6\xc3\xb6tas raamatukogus ja l\xc3\xb5puks oli professori ametikohal). 1777 sai ta \xc3\xbclikooli retoorika ja ladina keele professoriks._NEWLINE_Porthan pani aluse soome rahvaluule, keele ja ajaloo uurimisele. Rahvaluule alalt on olulisim teos "De po\xc3\xabsi Fennica" ("Soome luulest"; ilmus 5 osas 1766\xe2\x80\x931778). \xc5\xa0otimaa luuletaja James Macphersoni eeskujul hakkas ta koguma vanas\xc3\xb5nu ja rahvalaule, n\xc3\xa4idates sellega soome rahvaloomingu rikkust. See teos aitas tekitada avalikkuse huvi Kalevala-legendide ja soome m\xc3\xbctoloogia vastu ning oli aluseks k\xc3\xb5igile hilisematele uurimustele soome rahvaluulest._NEWLINE_Teda huvitas ka keelesugulus ja h\xc3\xb5imurahvad. Ta \xc3\xb5ppis ungari keelt ning uuris ungari ja lapi keele sugulust._NEWLINE_Porthan oli esimene, kelle jaoks Soome ajalugu oli iseseisev uurimisvaldkond. \xc3\x9clikooli t\xc3\xb6\xc3\xb6tajana oli tal juurdep\xc3\xa4\xc3\xa4s \xc3\xbclikooli raamatukogus olevatele ajalooallikatele, mida ta hoolega uuris._NEWLINE_Ajaloolasena kirjutas ta teedrajava t\xc3\xb6\xc3\xb6 "Juusteni piiskopikroonika", mis ilmus aastatel 1784\xe2\x80\x931800 56-osalise v\xc3\xa4itekirjana. Porthan varustas selle p\xc3\xb5hjalike ja t\xc3\xa4psete kommentaaridega ning seda v\xc3\xb5ib seet\xc3\xb5ttu pidada esimeseks Soome teaduslikuks ajalooks._NEWLINE_Porthan kirjutas ka rootsi- ja ladinakeelseid luuletusi, mis aga mingeid uuendusi luulesse ei toonud._NEWLINE_Porthan oli Frans Mikael Frantz\xc3\xa9ni \xc3\xb5petaja ning inspireeris kogu j\xc3\xa4reltulevat p\xc3\xb5lvkonda, kelle seas olnud kirjameestest ja luuletajatest paljud asutasid 1831 Soome Kirjanduse Seltsi.'